АҞӘА, ԥхынгәы 10 - Sputnik, Асмаҭ Ҵәыџьԥҳа. Жәларбжьаратәи афестиваль "Opera Viva" мҩаԥысит ԥхынгәы 9 рзы, Аҟәа.
Аԥхьанатә афестиваль аиҿкааҩцәа аконцерт мҩаԥыргарц ргәы иҭан С. Ҷанба ихьӡ зху Аԥсуа ҳәынҭқарратә драматә театр асценаҿы, аха атәылаҿы ишьақәгылаз аепидемиологиатә ҭагылазаашьа иахҟьаны, аконцерт уи ашҭаҿы имҩаԥыргеит.
Аконцерт адәахьы амҩаԥысра ауаа рацәа адныԥхьалеит, аконцерт иаҭаарц згәы иҭамызгьы аклассикатә музыка гәахәарыла ирыдыркылеит. Адраматә театр ашҭа ҭәын ауаа рыла, уи иадеизалеит амузыка абзиабаҩцәа.
Аконцерт иаҭааз асасцәа рхыԥхьаӡараҿы иҟан аԥсшьаҩцәа.
"Аепидемиа иахҟьаны акультуратә усҳәарҭақәа аркхоит ҳәа анҳарҳәа, ҳгәы иалсит, аха иахьа амшын аԥшаҳәаҿы ҳшынеиааиуаз ари аконцерт ҳақәшәеит, уи гәахәарыла ҳахәаԥшит", - лҳәеит Воронежынтәи иааны Аҟәа зыԥсы зшьо Ирина.
Аконцерт аҿы аамҭак азы асцена еицықәгылан шәҩык амузыкантцәа. Апрограмма иалан Аԥсни Урыстәылеи рмузыкантцәа. Урҭ рхыԥхьаӡараҿы: Аԥсны Аҳәынҭқарратә камертә оркестр, Аԥсны Аҳәынҭқарратә хортә капелла, Адыгеиатәи Ареспублика Аҳәынҭқарратә симфониатә оркестр, Вадим Судаков ихьӡ зху Москватәи Аҳәынҭқарратә капелла ахкынагӡаҩцәа, иара убас еицырдыруа ахкынагӡаҩцәа Нана Черқьезиаԥҳа, Алхас Ферзба, Екатерина Богачева, Иулиа Почкалова, Иури Ростоцки, Владимир Казаков.
"Афестиваль иаҭааз зегьы иҭабуп ҳәа шәасҳәоит. Сақәгәыӷуеит афестиваль аҳәаақәа аҽарҭбаап ҳәа. Арҿиаратә мҩаду ҳанылеит ҳәа азысыԥхьаӡоит", - ҳәа лҳәеит апроект аиҿкааҩ Нинель Бжьаниа.
Афестиваль гәахәарыла ирыдыркылеит Аԥсны асасцәа реиԥш аҳҭнықалақь ауааԥсырагьы.
Афестиваль аиҿкааҩцәа ргәы иҭоуп ари аконцерт есышықәса, мышқәак инеиԥынкыланы имҩаԥыргаларц.